Urbepäev. Peaks ema vitsutama, eks ole. Mõtlen hommikul ujumast tulles, et toon pärast turult pajutibudega oksi. Turul on aga makaronikriis ja tibud ununevad. Plikaga sünnipäevale minnes peatuses bussi oodates tulevad sinna kaks vene mammit. Pajuokstega, otse kirikust ilmselt. :D Pakuvad plikale kommi. Mulle ka. Ma kommist keeldun, küsin hoopis ühte pajuoksa. Nemad eesti keelt ei räägi, mina vene keelt ei räägi. Aga oksad(!) ma saan!  Success!  ***  Oleme õues: mina, plika ja  emme. Unustame emmega end sulgpalli ja lendavat taldrikut mängima. Plika alguses vaatab ja lõkerdab, lõpuks viskab tal üle. Kougib kusagilt välja endast kaks korda pikema luua ja hakkab hoovis sügisesi lehti kokku pühkima.  ***  Tulen Liisi juurest. Kell on umbes 22.10, väljas pime. Õie ja Valdeku tänava nurgal ristub mu tee ühe meesterahvaga, kes kõnnib hoogsal sammul, triiksärk seljas ja käes keskmise suurusega ilus ja roheline… jõulukuusk.  Rohkem ma koduteel kedagi ei kohta.